Document ID: 32011R0524

KOMMISSIONENS FORORDNING (EU) Nr. 524/2011
af 26. maj 2011
om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for restkoncentrationer af biphenyl, deltamethrin, ethofumesat, isopyrazam, propiconazol, pymetrozin, pyrimethanil og tebuconazol i eller på visse produkter
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og
ud fra følgende betragtninger:
(1)
Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af hhv. deltamethrin, ethofumesat, propiconazol, pymetrozin og pyrimethanil. Der er i del A i bilag III til forordning (EF) nr. 396/2005 fastsat maksimalgrænseværdier for restkoncentrationer af tebuconazol. Der er ikke tidligere i nogen af bilagene til forordning (EF) nr. 396/2005 fastsat maksimalgrænseværdier for restkoncentrationer af isopyrazam, hvorfor en standardværdi på 0,01 mg/kg har fundet anvendelse. Der er ikke hidtil fastsat specifikke maksimalgrænseværdier for restkoncentrationer af biphenyl, og stoffet er heller ikke omfattet af bilag IV til forordning (EF) nr. 396/2005. Biphenyl blev tidligere anvendt som plantebeskyttelsesmiddel. I henhold til artikel 18, stk. 1, litra b), i forordning (EF) nr. 396/2005 finder en standardmaksimalgrænseværdi for restkoncentrationer på 0,01 mg/kg anvendelse på alle produkter, der er opført i forordningens bilag I.
(2)
I forbindelse med en procedure, som blev indledt i overensstemmelse med Rådets direktiv 91/414/EØF af 15. juli 1991 om markedsføring af plantebeskyttelsesmidler (2), og som vedrører godkendelse af et plantebeskyttelsesmiddel, der indeholder aktivstoffet pymetrozin og er bestemt til anvendelse på spinat, portulak og bladbeder, blev der indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier for restkoncentrationer.
(3)
Hvad angår deltamethrin, er der indgivet en sådan ansøgning vedrørende anvendelse på kartofler. Hvad angår ethofumesat, er der indgivet en sådan ansøgning vedrørende anvendelse i urteteer (af blade og blomster) og timian. Hvad angår isopyrazam, er der indgivet en sådan ansøgning vedrørende anvendelse på en række kornsorter. Hvad angår propiconazol, er der indgivet en sådan ansøgning vedrørende anvendelse på spisedruer og druer til vinfremstilling samt æbler. Hvad angår pyrimethanil, er der indgivet en sådan ansøgning vedrørende anvendelse på ærter med bælg. Hvad angår tebuconazol, er der indgivet en sådan ansøgning vedrørende anvendelse på forskellige citrusfrugter.
(4)
I overensstemmelse med artikel 8 i forordning (EF) nr. 396/2005 har de berørte medlemsstater evalueret disse ansøgninger, og evalueringsrapporterne er sendt til Kommissionen.
(5)
Hvad angår biphenyl har Kommissionen modtaget oplysninger fra Tyskland og virksomhedsledere om, at der forekommer biphenyl i friske urter og urtete, der indeholder pesticidrester i mængder, der overskrider standardmaksimalgrænseværdien. Tyskland har indsendt en evalueringsrapport og meddelt, at det, fordi dette stof er allestedsnærværende og kommer fra forskellige kilder, er umuligt at fremstille urter, hyben til te, krydderier og urtete, der indeholder biphenylrester i mængder, der overholder maksimalgrænseværdien. Tyskland har under henvisning til proceduren i artikel 16, stk. 1, litra a), i forordning (EF) nr. 396/2005 indgivet en ansøgning om at få fastsat midlertidige maksimalgrænseværdier, så det gøres muligt at markedsføre de pågældende produkter.
(6)
Den Europæiske Fødevaresikkerhedsautoritet (i det følgende benævnt »autoriteten«) har vurderet ansøgningerne og evalueringsrapporterne, idet den især undersøgte risiciene for forbrugerne og, hvor det var relevant, for dyr, og afgav begrundede udtalelser om de foreslåede maksimalgrænseværdier (3). Autoriteten har sendt udtalelserne til Kommissionen og medlemsstaterne og offentliggjort dem.
(7)
Autoriteten konkluderede i sine begrundede udtalelser, at alle datakrav var opfyldt, og at de ændringer af maksimalgrænseværdierne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Hverken livslang eksponering for disse stoffer gennem forbrug af alle fødevareprodukter, der kan indeholde disse stoffer, eller kortvarig eksponering gennem et ekstremt forbrug af de pågældende afgrøder viste, at der er nogen risiko for, at det acceptable daglige indtag (ADI) eller den akutte referencedosis (ARfD) overskrides.
(8)
Autoriteten anbefalede, at maksimalgrænseværdierne for biphenyl kun hæves i de tilfælde, hvor det er dokumenteret nødvendigt. Autoriteten nævnte desuden, at det på grund af analyseproblemer i visse tilfælde ikke er muligt at håndhæve de gældende maksimalgrænseværdier, og foreslog, at bestemmelsesgrænseværdien for disse afgrøder eventuelt kunne hæves. Dette er bekræftet ved oplysninger, der er indhentet hos EU-referencelaboratoriet.
(9)
På baggrund af autoritetens begrundede udtalelser og under hensyntagen til alle relevante faktorer opfylder de pågældende ændringer af maksimalgrænseværdierne kravene i artikel 14, stk. 2, i forordning (EF) nr. 396/2005.
(10)
Forordning (EF) nr. 396/2005 bør derfor ændres i overensstemmelse hermed.
(11)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Bilag II og III til forordning (EF) nr. 396/2005 ændres som angivet i bilaget til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. maj 2011.

Labels: 0
6